REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj :06-2/461-15

9. novembar 2015. godine

B e o g r a d

ZAPISNIK

28. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 9. NOVEMBRA 2015. GODINE

Na osnovu člana 70. Poslovnika Narodne skupštine Odbor za obrazovanje, nauku, tehnološki razvoj i informatičko društvo održao je sednicu.

Sednica je počela u 11,00 časova.

Sednici je predsedavala mr Aleksandra Jerkov, predsednica Odbora.

Sednici su prisustvovali: Milan Knežević, Mileta Poskurica, Irena Aleksić, Ljubiša Stojmirović, Ljibuška Lakatoš, Nevenka Milošević, Anamarija Viček, Miletić Mihajlović, članovi Odbora.

Sednici nisu prisustvovali: Marko Atlagić, Nebojša Petrović, Žarko Obradović, Jelisaveta Veljković, Ninoslav Stojadinović, Milena Bićanin, Olena Papuga i Riza Halimi kao ni njihovi zamenici.

Sednici su prisustvovali predstavnici iz Ministarstva finansija: Mirjana Ćojbašić, pomoćnik ministra i Slavica Manojlović, viši savetnik, kao i Zoran Tubić, pomoćnik ministra u Ministarstvu prosvete*,* naukeitehnološkog razvoja. Sednici su prisustvovali i predstavnici reprezentativnih sindikata u oblasti obrazovanja: Vesna Vranjković, pravni savetnik u Sindikatu obrazovanja Srbije, Jasna Janković, predsednik Unije sindikata prosvetnih radnika Srbije, Milica Milenović iz Sindikata radnika u prosveti Srbije, Nikolina Maljković, pravni savetnik u Sindikatu obrazovanja Srbije i Tomislav Živanović, predsednik GSPRS „Nezavisnost“, kao i narodni poslanik Janko Veselinović.

**Na predlog predsednice Odbora, usvojen je sledeći:**

D n e v n i r e d

1. **Razmatranje Predloga zakona o dopuni Zakona o budžetu Republike Srbije za 2015. godinu,** koji je podnela Vlada (broj 400-2882/15 od 5. novembra 2015. godine);
2. **Razno**

Pre prelaska na razmatranje tačaka dnevnog reda, stavljen je na glasanje zapisnik **27.** sednice Odbora, koji je zatim jednoglasno usvojen.

Prva tačka dnevnog reda: **Razmatranje Predloga zakona o dopuni Zakona o budžetu Republike Srbije za 2015. godinu**

Mirjana Ćojbašić, pomoćnik ministra u Ministarstvu finansija započela je svoje izlaganje napomenom, da se u Predlog zakona o dopuni Zakona o budžetu Republike Srbije za 2015. godinu, u okviru člana 17. dodaje stav koji glasi da se zaposlenima u ustanovama osnovnog i srednjeg obrazovanja i ustanovama učeničkog standarda može na osnovu odluke Vlade jednokratno isplatiti neto iznos od šest hiljada dinara sa pripadajućim porezom i doprinosima za obavezno socijalo obrazovanje. Članom 17. stav 2. Zakona o budžetu za 2015stu godinu je utvrđeno da se ne mogu isplaćivati zaposlenima nagrade i bonusi koji prema međunarodnim standardima predstavljaju nestandardne oblike nagrada i bonusa u šta spadaju i jednokratne isplate. Iz tih razloga predložena je ova dopuna koja je razmatrana na mnogim sastancima.

Predsednica Aleksandra Jerkov uputila je pitanje predstavnicima Ministarstva finansija, šta tačno znači formulacija da se zaposlenima u ustanovama osnovnog i srednjeg obrazovanja i ustanovama učeničkog standarda **može** na osnovu odluke Vlade jednokratno isplatiti neto iznos od šest hiljada dinara? Da li to znači da će se iznos isplatiti, ili da se samo može isplatiti, da li će se to odnositi na sve zaposlene ili ne, zašto su neki sindikati rekli da nisu učestvovali u ovom procesu i gde je nestala razlika iz obećanja da će se zaposlenima isplatiti suma u visini jedne prosečne zarade.

Mirjana Ćojbašić, odgovarajući na pitenje je rekla da se ova odluka Vlade odnosi na 110000 zaposlenih u obrazovanju. Ministarstvu prosvete, nauke i tehnološkog razvoja ostavljeno je vreme za preciziranje kategorija na koje će se ova odluka odnositi, budući da je, npr. pitanje zaposlenih koji su tu na zameni, nešto čime bi oni trebalo da se pozabave. U skladu sa tim je i rečeno „može se“, dakle biće isplaćeno svim kategorijama koje su jasno definisane i obuhvaćene ovom odlukom.

Tomislav Živanović osvrnuo se na pitanje, zašto je jednokratna pomoć element plate ako se nagrada, kao ni bilo kakva jednokratna pomoć ne mogu smatrati elementom plate. Napomenuo je da je odnos države prema prosvetnim radnicima loš budući da je plata 20-30% niža od proseka. Dodao je na kraju, da su prosvetni radnici u nezavidnom položaju i da je sasvim očekivan neki novi štrajk kao izraz njihovog nezadovoljstva.

Jasna Janković podsetila je da je milijarda dinara o kojoj je reč, još u decembru prošle godine nuđena prosvetnim radnicima dok su bili u štrajku sa zahtevom da se štrajk prekine. Tada je to odbijeno, ne zato što novac prosvetnim radnicima nije potreban, već da bi se odbranilo dostojanstvo profesije. Kada se govori o novcu, odnosno o tih šest hiljada dinara, pregovora nije bilo. Nekoliko puta ranije, kada se dobijala pomoć poreska stopa je bila 12% na isplate, a sada je i celih 60% pošto se ta isplata gleda kao plata. U promeni te statistike vidi prostor za eventualno povećanje iznosa pomoći. Položaj prosvetnih radnika suštinski bi se poboljšao uvođenjem platnih razreda. Na kraju je izrazila nadu da će se o tome raspravljati u najskorije vreme.

Milica Milenović je postavila pitanje predstavnici Ministarstva finansija, šta je sa kolektivnim ugovorom i dokle će jubilarne nagrade biti zamrznute. Napomenula je da nije bilo dogovora o visini pomoći i da je zbog toga Forum beogradskih gimnazija istupio iz pregovora smatrajući to ponižavajućim.

Zoran Tubić, pomoćnik ministra u Ministarstvu prosvete*,* naukeitehnološkog razvoja je pojasnio zašto je u Predlogu zakona rečeno „**može“,** koje se pominje kao sporno, podsetivši da je i ranije prvo bilo reč o iznosu predviđenom za konkretnu pomoć, a tek nakon toga su se dostavljale kategorije na koje će se ta pomoć odnositi. Time se mogućnost oštećenja pojedinaca, kao i naknadnih isplata svodila na minimum.

Nevenka Milošević uputila je pitanje, da li će ovih šest hiljada dinara biti isplaćeno do prvog decembra ove godine? Dodala je, da se suštinske reforme nikako ne mogu valjano izvesti bez reformi obrazovanja, kao i da se dan prosvetnih radnika gotovo i nije obeležio, što nikako ne bi smelo postati pravilo. Na kraju je istakla da platne razrede smatra onim što će poboljšati i promeniti položaj prosvetnim radnicima.

Mirjana Ćojbašić je navela da je održano nekoliko sastanaka Vlade na kojima je raspravljano o iznosu pomoći, kao i o dinamici isplaćivanja te je u skladu sa tim pripremljen ovaj Predlog zakona kako bi se isplata izvršila u što kraćem roku. Dakle, to bi trebalo da bude krajem novembra, odnosno početkom decembra uz redovne plate. Što se tiče pitanja jubilarnih nagrada, one su u nadležnosti lokalnih samouprava.

Jasna Janković, javljajući se ponovo za reč, istakla je, da od 24. aprila ove godine, kada je štrajk završen, niko nije pominjao pomoć. Sa ministrom prosvete je bilo razgovora o drugim pitanjima kao i organizaciji sastanaka, ali ne i o iznosu pomoći. Dvadest osmog oktobra održan je jednočasovni štrajk upozorenja budući da se od aprila do oktobra nije promenilo ništa. Svoje izlaganje završila je konstatacijom da je nakon tog štrajka usledilo obaveštenje o ovoj pomoći o kojoj je danas reč te smatra da je ova odluka donešena pod pritiskom.

**Nakon diskusije, Odbor je glasanjem** (osam „za“, niko „protiv“) **odlučio da, u skladu sa članom 173. stav 2. Poslovnika Narodne skupštine, predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o dopuni Zakona o budžetu Republike Srbije za 2015. godinu.**

**Na predlog predsednice Odbora, zaključeno je da za izvestioca odredi prof. dr Ljubiša Stojimirović, zamenika predsednika.**

**Druga tačka dnevnog reda – Razno**

U okviru druge tačke dnevnog reda nije bilo diskusije.

Sednica je završena u 11,40 časova.

SEKRETAR PREDSEDNICA

Dragomir Petković mr Aleksandra Jerkov